# Guirionéeu ag er Religion/Chapistr 87

| ◄ Ag er huirioné ag er poénieu ag en ihuern. | Ar rustoni ha poenieu en ihuern. | Ag en hirdæt a boénieu en ihuern.  ► |
En ihuern e zou ur maleur quer bras, que ne vehé meit unan ag en ol dud e zou ar en doar e zeliehé bout condannet déhou, ni e zeliehé ol dougein a vout er maleurus-cé. Bout e zou deu sort poén én ihuern : poén er squêndeu, péhani e zou en effèd ag en tan, hag en anquin en dout collet Doué. Ne hellamb quet comprenein en eil nac éguilé ag er poénieu-zé.
I. Dishavaldæt bras e zou étré en tan ag er hovélieu hag en hani ag en ihuern. En tan ag er bed-men, comparaget doh en hani ag en ihuern, n’en dé nameit ur squæd. Ean e hra andur en ol tourmanteu ; ean e hra ehué souffrein en inean hag er horv én ol squêndeu. Un dén dannet e andur en ol tourmanteu. En tourmanteu en dès bet dizoleit en tirantèd cruel Néron ha Dioclétian ne hellant quet bout comparaget doh drougueu er ré dannet. Ahont ne oé nameit tud, hag amen é ma un Doué e bunis èl un Doué, ha péhani, èn é vangeance, hum chervige ag é buissance.
Spered mab-dén ne hel chongeal é nitra eahussoh eid é stad un dén dannet. Laqueit dirac hou spered corveu a dan, vil, goleit a lôvr, a houlieu, a vreinaté, én dondæt ag ul lèn a dan hag a choufr berhuidant ; corveu bihue dispennet, digrohennet, diflosquet, dastumet en eil ar éguilé, a béré en ol mampreu, en ol squêndeu, en diffren, er bêg, en deulegad e andur, peb-hani d’é du, en tourmant gloésussan, hemb soulagemant, hag hemb arsàu.
Ou zauleu cri e zou quer scontus, ma vehent capabl de feutein er hrehir ; ou anquin e zou quer bras ha quen huerhue, m’en dé unan ag en tourmanteu-zé calettoh eid uiguènd vlai ag er hlinhuèd calettan ér bed-men. Er vlas ag er horveu-zé e zou quer fal, ma assur sant Bonavantur, penaus unan a nehai e vehé capabl d’ampouisonein er bed abéh. Ol er péh hum ziscoa dirac ou deulegad ne chervige nameit d’ou zourmantein : ne huélant meit tan, ne santant nameit tan, ne douchant nameit tan. Peb-tra ou harg ag ur scont blaouahus : ne huélant nameit limageu eahus, squædeu scontus, diaulèd ér gounar, péré e guemér er figurieu hirrissussan. Ne gleuant nameit clèmmeu hirvoudus, hudereaheu, crieuarage, chouriquereah dent. O Doué ! péh stad ! péh buhé ! Chetu mèn é condui pligeadurieu er bed, el libertinage hag en ambition. Oh ! nac eahusset tourmanteu e horto er ré hum abandon d’en ivraignereah ha d’er pligeadurieu vil ag er hig !
Hui e hirris é cleuèt er péhig e mès laret t’oh ag en ihuern : allas ! quement-cé n’en dé nameit ul limage distér ag er péh e andurér inou. Ma ne hellamb quet comprenein er vrastæt a joéieu en nean, ne hellamb quet ehué comprenein er rustoni a dourmanteu en ihuern ; spered mab-dén e zou rai zistér eit gueilein hanàouèt splan justice un Doué ol-buissant. A pe gastias en Egypt dré er maleurieu e daulas ar er vro-cé gùéh-t’er-huéh, é quement-cé, emé er Scritur, ne oé nameit bis en Eutru Doué doh ou scoein ; mæs aveit punissein Lucifer hag er ré dannet, ean e zisplég ol é buissance hag en nerh ag é vréh. Maleur d’oh, mar gortet aveid er hredein que ne vehet dischennet inou !
Mar douget er maleurieu hag en drougueu ag er vuhé-men, péré e dremem quer bean, perac n’éhuéhet-hui doh drougueu divusul péré n’achihueint jamæs ? Hui hou pehé poén é andur flêmmadur ur huirennen, penaus é andurehet-hui el losquadur ag un tan poahus ? Oh ! na brasset-é hou talledigueah, ma ne chonget é mèn é teli hou condui hou caranté rai vras doh er pligeadurieu, er vanitéieu, er madeu ag en doar, hag en disprisance e hret a hræceu en nean !
En dén fur e vihue én ur guis aral : ean e houér penaus ne hellér quet bout eurus ér bed-men hag ér bed aral, joeissein ag en ol pligeadurieu ag en doar hag a ré en nean ; chetu perac ne stag quet é galon doh er madeu na doh er pligeadurieu ag er bed ; mæs ean e glasq hum assurein a ré en nean ; ean e ouil é béhedeu, ean e hra pénigen eit ne vou quet forcet de ouilein épad un éternité. Me gasti me horv, e laré sant Paul, eit ne vein quet dannet. Me mès hum dennet én un deserh èl én ur prison, e laré sant Jerôm, guet eun a gouéh én ihuern, hag a hum gol guet en dud ag er bed.
Guet ræson enta en en dès laret Guyon er Chartrus, penaus mar dé er bénigen hag en trebilleu ag er vuhé-men er vamen ag ur joé hag ur gloër hemb achimant, er pligeadurieu ag er bed, er garanté rai vras doh er madeu e zou ehué ur vamen a zareu hag a anquin aveid en éternité.
Anquin læn a zisespoér péhani, èl ur prean crignour, e biq hemb arsàu calon unan dannet ! Me hellé gounit er baraouis : me mès bet en amzér hag er moyandeu, mæs me mès groeit ur goal-implé a nehai. De betra é talhuou d’ein-mé bermen er pligeadurieu, ol er péh e mès groeit hag ol er madeu e mès bet ar en doar ?
II. Mæs brassan ha cruellan poén un inean dannet e zou bout dispartiet doh Doué, e zou gout penaus jamæs ne huélou Doué face-oh-face : me oé groeit aveit Doué, ha jamæs n’er gùélein ; ean e zelié gobér mem bonheur ha jamæs ne joeissein a nehou ; me mès-ean collet ar men goal, me mès-ean collet eid ur bihan tra, me mès-ean collet hemb recour ! me mès collet Doué ! O chonge anquinus ! na rustet un tourmant e hra-ean andur !
Ne gomprenamb quet ér vuhé-men petra é Doué, na péh quer bras droug-é er hol ; mæs en inean dannet er hompren hag e sant guet quement a anquin er hol hi dès groeit a nehou ; a pe hellehé, é creis er fournès-cé a dan, espérein gùélèt hé Doué, ha joeissein a nehou un ær hemb quin, arlerh peb mil vlai, hi e vehé coutant hag e souffrehé hé zourmanteu guet consolation.
É petra é chonget-hui, a pe gollet Doué én ur gol é hræce dré er péhèd marhuel ? Hà hui, ineaneu mingl, petra e hret-hui, a p’hum laquet én dangér a gouéh ér péhèd marhuel hag a gol hou Toué, dré guement a fauteu distér e sellet èl bagatellage ? Er ré dannet e ouil er hol ou dès groeit a Zoué, ha hui ne hret cas erbet ! Er ré dannet e garehé distroein devat Doué, mæs n’en dé quet mui en amzér eit quement-cé, ne hellant mui er gobér. Hui e hoès en amzér, ha hui e hel er gobér, ha neoah ne vennet quet ; hou calon e zou enta calettoh eid hani unan dannet ! Clasquet en Eutru Doué én amzér ma hellet er havouèt, ha ridet devat-hou a p’hou calhue ; én éternité ne hellehet mui er gobér.
1° Me huannadou ar en dalledigueah e mès bet betag hinihue, en devout chonget quer bihan én tourmanteu eahus e mès méritet andur én ihuern. — 2° Me larou liès d’ein me hunan : a pe lausquehé Doué, dré ur miracl péhani n’arrihuou jamæs, un dén dannet de zonnèt hoah ar en doar, ha ma accordehé dehou en amzér hag er moyandeu e ra d’ein-mé dré é vadeleah hemb quin, eit digol en amzér passet ha gounit er baraouis, petra e hrehé er peur queih dannet-cé ? Ah ! er péh e hrehé, me zeli er gobér mé-memb hag a hinihue. — O men Doué ! goarantet-mé doh en ihuern.